Kalandjaink Indiában

(A 3. indiai diákcsere program rövid története)

Álomból valóság, valóságból álom, a mámoros érzés ami végigkísérte az embert ezen az úton. Egy tökéletesre megírt forgatókönyv, ahol mindennek és mindenkinek megvan a maga rendje, ezért nyilvánvalóan semmi sem úgy történik, ahogy az ember gondolná és képzelné. Nem, annál sokkal, de sokkal jobban!

Delhibe való megérkezesünk után, minden diákot a saját, új családja fogadott a legnagyobb szeretettel. Aznap, picit később találkozott a csapat már az iskolában, ahol mindenki nagy-nagy izgalommal és boldogsággal várt minket. Egymást túlkiabálva mutatták meg nekünk azt a világot, amiben a hétköznapjaik nagy részét töltik, az iskolát.

Az estét, délutánt általában mindenféle mással töltöttük a folyton pezsgő Delhiben, bazárokat jártunk, mindenféle új, ínycsiklandó különlegességeket kóstoltunk meg, beszélgettünk, megismertünk pár ezer embert, akik mind elsőre befogadtak minket és az óriási családok (hiszen több generáció lakik együtt) kalandjaiba is betekintést nyerhettünk.

Utazásunk második napján, buszra szállva, vidám dalokat énekelve megindultunk tanáraink kíséretében megnézni Delhi csodáit. Első megállónk, a Lotus templom volt, amit utazásunk során én csak a béke szigetének hívtam. Ezután a csoda után, a varázslatos, mesébe-illő Lodhi kertbe mentünk piknikezni és magunkba szívni az ottani természeti érdekességeket, a gombóc alakú fákat, a csíkos, aprócska mókuskákat, színes virágokat. Innen utunk egyenesen a hős Gandhi házába vezetett, ahol megismerhettük életének legfontosabb állomásait. Aznapi túránk utolsó megállója a Connaught Place (Gurudwara Bangla Sahib), a szikhek legfontosabb temploma volt Delhiben, ahova kendőkkel a fejünkön (fiúk is!) és csak mezítláb léphettünk be.

A program végén szétváltunk, mindenkit vitt a vendéglátó családja.

Többünknek megadatott a lehetőség, hogy részesei lehettünk egy igazi csillogó-villogó indiai esküvőnek, melyek olyanok voltak mint egy Bollywoodi film díszlete. Annyit mondhatok: az abszolút álomvilág a valószínűtlen színű szárik és kaftánok pazar forgataga.

A következő napok is pörögtek, csak kapkodtuk a fejünket! Színház, rohanás és kiabálós alkudozás a Dilli Haatban (piac), tetőteraszos vacsorázások a végtelen Delhibe meredve, az éjszakai élet megismerése, tánc, yoga, meditáció, különösen az OM életvitel elsajátítása, papírkészítés, sport játékok óriási nevetésekbe fulladása, tollas- és foci meccsek, ámulatos mendhi festés, egészen addig, míg el nem jött az a nap amit mindannyian nagyon vártunk, mégis fájdalmas, könnyes szemmel váltunk el új barátainktól, családjainktól, hogy újabb kalandoknak lehessünk részesei.

Megindultunk hát a vasútállomásra, ahol Böröczky Csongor, a Qalandar utazási iroda túravezetője várt minket, aki a következő hétben bemutatta nekünk, mit is rejt ez a csodálatos India valójában, és akinek a nevetése betöltötte volna az utunkat, ha nem is visz minket végül sehova.

Jaipur, az arany háromszög első megállója. Odafele betekintést nyertünk az indiai vonatozás élményeibe (legalábbis azt hittük), sok-sok fertőtlenítés után bevackoltuk magunkat odunkba és figyeltük a tájat, túlkiabáltuk az egész vagont a sok élményt mesélve, hiszen egyesek még pávát is láttak szabadon kószálni …

Dzsaipur, a rózsaszín város, ahol tényleg minden rózsaszín, kivéve a Dzsantar Mantar csillagászati obszervatóriumot, ahol háromszáz évvel ezelőtt is napra pontosan meg tudták mondani a pontos időt, illetve a jelenlegi Maharaja lakhelye, a City palace is csak néhol pink, ám belső udvarai telis-tele mesebeli építményekkel, többek között a világ legnagyobb ezüst urnái, melyek űrtartalma egyenként 4000 liter víz, súlyuk 340 kg. Ebéd után megcéloztuk a Szelek palotáját, ahol a háremhölgyek 950 picike ablakon nézhették a piaci forgatagot. Az esti bazározás után, Csongor javaslatára beültünk a legújabb Bollywood-i filmre, a Pathaanra, ami legtöbbünk számára a legnagyobb élmény volt. A film alatti őrjöngés, éljenezés, tapsolás, tánc és káosz felülmúlhatatlan hangulatot teremtett.

Következő napunkon reggel, tuk-tuk-okba szállva elindultunk az Amber-erőd felé, ahol riksáinkat elefánt hátra váltottuk. Egészen a hegy tetéig lehetett élvezni a kilátást ezeknek az óriási, nyugodt lényeknek a hátáról. Fent aztán minden is várt ránk, masala tea, zöld kertek, távoli tájba merengés. A hegyről leérve, volt esélyünk kipróbálni az indiai káosz forgalmat, ugyanis sofőrjeink a kormányt nekünk átadva és minket tanítgatva engedték, hogy vezessük tuk-tuk-jaikat. Aznap folytattuk vonatos élményeinket Agra felé.

Hajnali órákban kelve, sétáltunk ki életünk legámulatosabb és a világ egyik legbecsesebb építménye felé. Amit az ember akkor sem hisz el és még mindig nem tudja elképzelni, falai megérintése után sem, hogy igazi és létezik. Amint szemünk elé tárult a Taj Mahal, aminek kertje tele van papagájokkal és csíkos hátú mókusokkal majd a később ezernyi turistával, így rögtön megértettük korai kelésünk miértjét. Később az Agra Fort felé vettük az irányt, hátizsákjainkat készre bepakolva mert, hogyha aznapra nem lett volna elég az Agra Fort mindensége, Csongornak mindig volt valami a tarsolyában, amivel újra-meg újra megfűszerezte napjainkat: aznap ugyanis az egész éjszakánkat (14 óra) vonaton töltöttük.

Azt hiszem ettől féltünk a legjobban, pedig az a tizen pár óra seperc alatt eltelt, estére mindenki megtalálta helyét, lefertőtlenített mindent is, százszor vagy lehet inkább ezerszer, de nagy barkobázások és nevetések után mindenki nyugodtan hajtotta fejét, párna nélkül bár, de pihenőre.

Reggelre Ámritszárban, a szikhek vallási, szellemi és kulturális központjában ébredve ugrottunk le a vonatról.

Zuhogó esőben, mezítláb bandukoltunk a híres Arany Templomban és körül - a szikhek másik lenyűgöző temploma - talán hihetetlennek tűnik, de ettől még varázslatosabbnak hatott az egész, már csak azért, mert a többszáz ember így is jelen volt, ügyet sem vetve a zuhéra, hát miért is vetett volna?

Utolsó megállónk aznap a Pakisztán és India határán lévő zászló levonási parádé volt. Azt hiszem bátran kijelenthetem, hogy ettől mindenki mást várt, így hát innen félig nevetve, félig sírva távoztunk.

Utolsó napunkhoz érve, nagyot reggelizve, meglátogattuk a Szétválasztás Múzeumát (India és Pakisztán szétválasztásának történetét bemutató múzeumot, mely szétválasztás az emberiség történelmének egyik legnagyobb ki-és bevándorlását okozva, 14 millió ember kelt útra új hazát keresve), és innen sajnos kezdetét vette utunk hazafelé.

Egyesek taxival, egyesek Csongorral a csomagtartóban, félig lelógó táskákkal, amiket tényleg Shiva lehelete tartott fent, tuk-tukkal indultak a reptérre.

A röpke fél nap ami a hazaúthoz kellett, egymás szavába vágva élménybeszámolókkal, pénzváltással, hús evéssel, a légitársaságok szitkozódásával esetleg fényezésével, pakolással, nyígással, hogy miért megyünk haza, egymás örömének örülve telt.

Szóval ez az a bizonyos India, ami mindnyájunk szíve csücskévé vált.